b'\n_START_ARTICLE_\nBaku zoologijos sodas\n_START_SECTION_\nIstorija\n_START_PARAGRAPH_\nZoologijos sodas Baku atidarytas 1928 m. tuometiniame Luna\xc4\x8diarskio parke (dabar parkui suteiktas Nizami Ganjavi vardas). 1942 m., po Rostovo zoologijos sodo evakuacijos, Baku buvo \xc4\xafkurtas naujas sodas, atidarytas pasibaigus karui 1945 m. Iki 1958 m. zoologijos sodas buvo \xc4\xafsik\xc5\xabr\xc4\x99s nedideliame parke, netoli gele\xc5\xbeinkelio stoties, kur\xc4\xaf v\xc4\x97liau pavadino Ilji\xc4\x8diaus zoologijos sodu. 1958 m. sodas buvo perkeltas \xc4\xaf Bailovo priemiest\xc4\xaf, kur jis buvo \xc4\xafsik\xc5\xabr\xc4\x99s iki 1970-\xc5\xb3j\xc5\xb3 vidurio, kai \xc4\xafvyko \xc5\xbeinoma Bailovo nuo\xc5\xa1liau\xc5\xbea, per kuri\xc4\x85  \xc5\xbeuvo li\xc5\xabtas ir lokys. \xc5\xa0is tragi\xc5\xa1kas \xc4\xafvykis privert\xc4\x97 miesto vald\xc5\xbeios institucijas rimtai galvoti apie nauj\xc4\x85 saugi\xc4\x85 zoologijos sodo viet\xc4\x85, ta\xc4\x8diau kol buvo priimtas sprendimas, zoologijos sodas buvo laikinai perkeltas \xc4\xaf Razino (dabar Bakikhanovo) kaim\xc4\x85, kur jis gyvavo iki 1985 m. Tuo metu vald\xc5\xbeia skyr\xc4\x97 sklyp\xc4\x85 pastatyti nauj\xc4\x85 zoologijos sod\xc4\x85 Baku Narimanovo rajone, \xc5\xbeiedinio vaik\xc5\xb3 gele\xc5\xbeinkelio viduryje. 2010 m. d\xc4\x97l sodo pl\xc4\x97tros demontuotas gele\xc5\xbeinkelis, buvo svarstoma galimyb\xc4\x97 i\xc5\xa1kelti pat\xc4\xaf sod\xc4\x85 \xc4\xaf nauj\xc4\x85 viet\xc4\x85.\n_START_SECTION_\nNaujas projektas\n_START_PARAGRAPH_\n\xc5\xa0alies prezidento Ilhamo Alijevo sprendimu i\xc5\xa1skirta 230 ha dyd\xc5\xbeio teritorija ir reikiamos l\xc4\x97\xc5\xa1os i\xc5\xa1 rezervinio fondo pastatyti naujam zoologijos sodui Baku Ap\xc5\xa1erono rajone, Gobu gyvenviet\xc4\x97je. Jame \xc4\xafsikurs unikalios floros ir faunos r\xc5\xab\xc5\xa1ys i\xc5\xa1 vis\xc5\xb3 kontinent\xc5\xb3. \xc5\xa0iam tikslui \xc4\xafgyvendinti Azerbaid\xc5\xbeano Ekologijos ir gamtos i\xc5\xa1tekli\xc5\xb3 ministerijoje ir Nacionalin\xc4\x97je moksl\xc5\xb3 akademijoje suburta darbo grup\xc4\x97, kurioje, be \xc5\xa1i\xc5\xb3 organizacij\xc5\xb3, yra \xc4\xafvairi\xc5\xb3 mokslo sri\xc4\x8di\xc5\xb3 specialist\xc5\xb3 ir  tyrim\xc5\xb3 institut\xc5\xb3 darbuotoj\xc5\xb3.'